b'\n_START_ARTICLE_\nSlavko Jelin\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini u\xc4\x8ditelja v Podmelcu. Ljudsko \xc5\xa1olo je kon\xc4\x8dal v rojstnem kraju, realko pa v Idriji. Po kon\xc4\x8danem \xc5\xa1olanju se je v Idriji pri Ba\xc4\x8di zaposlil pri Kmetijski zadrugi. \xc5\xbde od prvih za\xc4\x8detkov je sodeloval z bratom Zorkom v ilegalnem delovanju proti fa\xc5\xa1izmu. V letih 1927 in 1928 iz Grahovega ob Ba\xc4\x8di v Gorico prena\xc5\xa1al tajno po\xc5\xa1to in razno drugo prepovedano literaturo, ki so jo iz Kraljevine Srbov, Hrvatov in Slovencev \xc4\x8dez dr\xc5\xbeavno mejo prina\xc5\xa1ali kurirji organizacije TIGR. \xc5\xbde prej in v teh letih je z bratom Zorkom organiziral \xc5\xa1tevilne tajne izlete na Trstelj, Fajtji hrib, \xc5\xa0tanjel in Trnovski gozd, ki so se jih udele\xc5\xbeevali \xc4\x8dlani prosvetnih dru\xc5\xa1tev z gori\xc5\xa1kega. Kot poverjenik Gori\xc5\xa1ke matice je veliko potoval in zbiral podatke o slovenski narodnostni skupnosti. Pred aretacijo je 18. februarja 1929 preko meje pobegnil v Jugoslavijo. Zaposlil se je pri obmejnem komisariatu na Jesenicah. Do leta 1940 je sodeloval z jeseni\xc5\xa1kimi tigrovci, pomo\xc4\x8dnikom obmejnega komisarja Tonetom Batageljem ter oro\xc5\xbenikoma Petrom Bizjakom iz Podmelca in Tonetom Fabjanom iz Branika. Mnogo slovenskih knjig in drugega propagandnega materiala pa je s pomo\xc4\x8djo kaplana Antona Duhovnika in rate\xc5\xa1kega \xc5\xbeupana Jo\xc5\xbeeta Pintbaha pretihotapil \xc4\x8dez mejo v Kanalsko dolino. Jelin\xc4\x8di\xc4\x8d naj bi bil leta 1940 na zahtevo nem\xc5\xa1ke policije preme\xc5\xa1\xc4\x8den iz Jesenic v Sarajevo, toda odlo\xc4\x8dbo iz Beograda o njegovi premestitvi so na banovini v Ljubljani zadr\xc5\xbeali in Jelin\xc4\x8di\xc4\x8da z drugo odlo\xc4\x8dbo poslali v Maribor. Po nem\xc5\xa1ki okupaciji Kraljevine Jugoslavije ga je gestapo iskal v Sarajevu, in ker ga ni bilo, je za njim zgubil sled. Jelin\xc4\x8di\xc4\x8d pa se je drugimi osebnimi dokumenti vrnil na Jesenice, kjer je do konca vojne sodeloval s pripadniki narodnoosvobodilne borbe. Po osvoboditvi je nazadnje \xc5\xbeivel v Podkorenu, kjer je tudi umrl.'